PARLAMENTUL ROMÂNIEI

CAMERA DEPUTAŢILOR

Comisia pentru muncă şi protecţie socială


Nr.27/63/3 martie 2004
AVIZ

asupra propunerii legislative pentru modificarea şi completarea unor articole ale Legii nr.128/1997 privind Statutul personalului didactic
În conformitate cu prevederile art.89 din Regulamentul Camerei Deputaţilor, cu modificările şi completările intervenite prin Hotărârea Camerei Deputaţilor nr.23/2003, Comisia pentru muncă şi protecţie socială a fost sesizată, spre dezbatere şi avizare, cu propunerea legislativă pentru modificarea şi completarea unor articole ale Legii nr.128/1997 privind Statutul personalului didactic, trimisă comisiei cu adresa nr.P.L.X - 13 din 18 februarie 2004.

Potrivit prevederilor art.60 din Regulamentul Camerei Deputaţilor, membrii Comisiei pentru muncă şi protecţie socială au examinat propunerea legislativă mai sus menţionată în şedinţa din 3 martie 2004.
În urma dezbaterilor, membrii comisiei au hotărât, cu 11 voturi pentru,  avizarea negativă a propunerii legislative din următoarele considerente:
1. Renunţarea la limitarea numărului de mandate a rectorilor şi decanilor este contrară principiilor democratice care guvernează şi alte legi speciale ce limitează mandatele pentru funcţiile ce implică exercitarea de către o singură persoană a puterii de decizie.

2. Nu presupune creşterea calităţii personalului didactic, ci încurajează arbitrariul şi lipsa de răspundere pentru selectarea personalului didactic.

3. Se excede cadrul general al Legii nr.19/2000 privind sistemul public de pensii şi alte drepturi de asigurări sociale, în ceea ce priveşte vârsta de pensionare.

Recomandăm ca unele dintre prevederi să fie discutate odată cu proiectul de Lege pentru modificarea şi completarea Legii nr.128/1997 privind Statutul personalului didactic, proiect aflat în prezent în procedură de avizare la ministerele de resort.

